ไตรมาสแรกสินเชื่อโต1.7%
ลูกค้าเริ่มเบิกเงินกู้หมุนเวียน แต่ธนาคารยังเข้มปล่อยกู้ หวั่นเอ็นพีแอลเพิ่มไม่หยุด
25 มี.ค. 2560

ลูกค้าเริ่มเบิกเงินกู้หมุนเวียน แต่ธนาคารยังเข้มปล่อยกู้ หวั่นเอ็นพีแอลเพิ่มไม่หยุดโพสต์ทูเดย์ - กสิกรไทยชี้สินเชื่อไตรมาสแรกกระเตื้องขึ้นโต 1.7% ตามภาวะเศรษฐกิจที่เริ่มฟื้นตัว ลูกค้าเริ่มเบิกเงินกู้หมุนเวียนเพิ่มขึ้นรายงานข่าวจากศูนย์วิจัยกสิกรไทย ประเมินภาพรวมการเบิกใช้สินเชื่อของธนาคารพาณิชย์ในช่วงไตรมาส 1/2560 น่าจะมีโมเมนตัมที่ดีขึ้นเมื่อเทียบกับช่วงเดียวกันปีก่อน โดยคาดอัตราการเติบโตของเงินให้สินเชื่อสุทธิจะเร่งขึ้นมาแตะระดับ 1.7% เมื่อเทียบกับช่วงเดียวกันปีก่อนทั้งนี้ มีแรงหนุนจาก 3 ปัจจัยหลัก ได้แก่ 1) การขยายตัวต่อเนื่องของเศรษฐกิจ 2) การปรับเพิ่มขึ้นของต้นทุนการผลิต ซึ่งกระตุ้นความต้องการเงินทุนหมุนเวียนของผู้ประกอบการ และ 3) แรงกดดันการชำระคืนสินเชื่อจากภาครัฐที่บรรเทาลงจากปีก่อนหน้า อย่างไรก็ตาม ประเด็นปัญหาคุณภาพสินทรัพย์นั้น แม้หนี้ที่ไม่ก่อให้เกิดรายได้ (เอ็นพีแอล) จะเริ่มมีสัญญาณดีขึ้นตามทิศทางเศรษฐกิจที่ฟื้นตัว แต่เป้าหมายของแต่ละธนาคารที่ต้องการลดหรือประคองสัดส่วนหนี้เอ็นพีแอลต่อสินเชื่อรวมยังถือเป็นโจทย์ที่ท้าทาย ซึ่งทำให้ธนาคารยังคงให้น้ำหนักกับนโยบายเครดิตที่รัดกุมและดูแลลูกค้าอย่างใกล้ชิดต่อเนื่อง โดยเฉพาะกลุ่มเอสเอ็มอีและลูกค้ารายย่อยที่มีความอ่อนไหวต่อการเปลี่ยนแปลงทางเศรษฐกิจมากกว่ากลุ่มอื่นๆสำหรับทิศทางเงินฝากนั้น พบว่าข้อมูลแคมเปญเงินฝากออกใหม่ของธนาคารพาณิชย์ในช่วง 2 เดือนแรกของปี บ่งชี้ว่า การออกผลิตภัณฑ์เงินฝากพิเศษของธนาคารพาณิชย์ส่วนใหญ่เพื่อชดเชยเงินฝากประจำที่ครบกำหนดเป็นหลัก และยังไม่เห็นภาพการแข่งขันระดมเงินฝากอย่างชัดเจน แต่ก็เริ่มเห็นการปรับกลยุทธ์การบริหารเงินฝากของธนาคารพาณิชย์ เพื่อรับมือกับทิศทางดอกเบี้ยขาขึ้น ซึ่งหันมาออกผลิตภัณฑ์เงินฝากระยะยาวกว่า 1 ปีเพื่อล็อกต้นทุนดอกเบี้ยด้านสภาพคล่องของธนาคารพาณิชย์ในช่วงไตรมาส 1/2560 นี้ น่าจะมีทิศทางผ่อนคลายลงเล็กน้อย โดยสัดส่วน LTD+Borrowing น่าจะยังคงอยู่ต่ำกว่าระดับ 91.0% เทียบกับสิ้นปี 2559 ซึ่งอยู่ที่ 91.3%ศูนย์วิจัยกสิกรไทยรายงานว่า ภาพรวมสินเชื่อเดือน ก.พ. 2560 กลับมาเพิ่มขึ้น 0.49% เทียบเดือนก่อนหน้า และเพิ่มขึ้น 1.57% เมื่อเทียบช่วงเดียวกันปีก่อน โดยเฉพาะสินเชื่อเงินทุนหมุนเวียน และสินเชื่อประเภทมีระยะเวลา อย่างไรก็ตาม คาดว่าแรงหนุนจากสินเชื่อภาคธุรกิจในภาพรวมยังไม่ฟื้นตัวได้ในช่วงครึ่งแรกของปี ส่วนภาพรวมเงินฝากเดือน ก.พ. 2560 ปรับตัวสูงขึ้นจากเดือนก่อน 1.15 แสนล้านบาท เพิ่มขึ้น 1.01% เทียบเดือนก่อนหน้า และเพิ่ม 2.95% เทียบปีต่อปี